A SEGUNDA GUERRA MUNDIAL.

ANTECEDENTES: O camiño cara á Guerra.

Desde a chegada ó poder de Hitler, en 1933, a política alemá encamíñase ó armamentismo e ó inicio dunha política expansionista. En outubro de 1933 anuncia a súa retirada da Sociedade de Nacións e inicia o rearmamento (amparándose nunha vella cláusula do Tratado de Versalles na que se consideraba que o desarme de Alemaña sería o limiar do desarme xeral en Europa. Ó non cumprirse tal desarme Hitler comeza o rearme de Alemaña).

A expansión do réxime nazi aséntase no seu obxectivo de reunir dentro de Alemaña as minorías da mesma lingua e raza xermánica diseminadas por Austria, Checoslovaquia, Polonia... A doutrina na que se baseaba Hitler era a do ***“Lebensrum”*** ou espazo vital, espazo ó que a raza xermana tiña, segundo eles, pleno dereito.

**1-.**O seu primeiro obxectivo será o ***Anschluss (reunificación de Alemaña e Austria)*** para isto vaise servir da presenza dun grupo importante de nazis en Austria e tamén da violencia (asasinato do chanceler Dollfuss). Aínda que nun primeiro momento Mussolini está en contra, tralo achegamento de Italia e Alemaña (aliados na guerra de España con Franco), en Marzo de 1938 as tropas alemás entran en Austria, conseguíndose posteriormente a reunificación mediante plebiscito do pobo austríaco.

**2-.**O seguinte paso dado por Hitler foi a ***reclamación dos Sudetes***. Esta rexión checa, limítrofe con Alemaña albergaba unha poboaación de 3.200.000 habitantes de fala alemá. Hitler animou o desenvolvemento dun partido nazi, que reclamou a total autonomía dos Sudetes. En 1938 Hitler reclamou esta zona producíndose un momento de alta tensión en Europa. Por mediación de Mussolini, as grandes potencias reuníronse en Munich, sen a presenza de Checoslovaquia. Na Conferencia de Munich púxose de manifesto a debilidade das nacións democráticas (Francia e Inglaterra), que co galo de evitar unha nova guerra, cederon ás pretensións de Hitler en Checoslovaquia, abandonando a esta nación á súa sorte. En 1938 anexionouse os Sudetes, pero non contento con isto en 1939 invadiu todo o territorio checoslovaco (tras obrigar ó seu goberno, ameazándoo coa guerra, a pedir a intervención das tropas xermanas).

**3-.** Ante a debilidade de Francia e Inglaterra, Hitler encamiñouse ó seu 3ª Obxectivo, ***a agresión a Polonia***.Para preparala firmou un pacto con Italia (O Pacto de aceiro) e outro con Rusia (pacto xermano-soviético), pacto antinatura, de non agresión entre os 2 países e o reparto de Polonia entre eles. Ante esta situación tanto Francia como Inglaterra amosaron a súa intención de entrar en guerra no caso de agresión alemá. Esta produciuse o 1 de setembro de 1939. Comeza así a 2ª Guerra Mundial.

1. O DESENVOLVEMENTO DA GUERRA

No desenvolvemento da Guerra podemos distinguir 2 grandes fases:

 - 1939-1942: Triunfo das Potencias do Eixe: Alemaña, Italia, Xapón

 - 1942-1945: Retroceso e derrota das potencias do Eixe.

1.1. 1939-1942. OS TRIUNFOS DO EIXE:

* A GUERRA LÓSTREGO.

A invasión de Polonia significou a aparición da guerra lóstrego ou *blitzkrieg,* un novo tipo de ofensiva baseada na sorpresa e mais na rapidez de movementos das divisións acoirazadas alemás, os panzer, combinada coa acción da aviación. Perseguía a destrución do inimigo e a devastación das súas infraestruturas, e respondía ás previsións do alto mando alemán de levar a cabo unha campaña curta. Así foi: en tres semanas chegaron a Varsovia. Paralelamente, o exército soviético, seguindo as cláusulas do pacto Ribbentrop - Molotov de agosto de 1939, ocupou a zona leste de Polonia e continuou a súa expansión cara a Finlandia.

Ata a primavera de 1940 non se produciron novas accións bélicas de importancia, foi o período coñecido como a “ guerra boba ”. Os nazis apuntaron á Península Escandinava, zona de importancia militar como base aeronaval para actuar contra Gran Bretaña, e de interese económico porque a industria alemá precisaba do ferro que Suecia, país neutral, exportaba a Gran Bretaña a través dos portos noruegueses. Dinamarca e Noruega foron conquistadas con rapidez, sen que a intervención inglesa e francesa a partir do porto de Narvik o puidese impedir.

O seguinte obxectivo do exército alemán foi Francia. A ofensiva iniciouse por Holanda e Bélxica, cara onde se dirixiron os exércitos francés e británico. O ataque alemán a través das Ardenas, consideradas infranqueables polos franceses, permitiu ós alemáns situarse entre as tropas aliadas desprazadas a Bélxica (o que acabará obrigando ó embarque de tropas franco - británicas en Dunquerque) e o groso das súas forzas ocupadas na defensa da fronteira franco alemá, na liña Maginot.

Mussolini, ante o éxito alemán e convencido da catástrofe aliada, entrou en guerra en xuño, uníndose ás operacións nazis. O éxito da guerra lóstrego levou á capitulación de Holanda e Bélxica no mes de maio. Os alemáns entraron en París en xuño e, neste mesmo mes, o novo xefe de Goberno francés, Pétain, solicitaba o armisticio. A ocupación dividiu Francia en dúas zonas: a Norte, ocupada enteiramente polos nazis, e a Sur, un Estado colaboracionista con Alemaña baixo a autoridade de Petain e con capital en Vichy.

* A BATALLA DE INGLATERRA

No verán de 1940, soamente Gran Bretaña constituía un perigo para a expansión alemá. Hitler decidiu entonces iniciar a batalla de Inglaterra. A inferioridade naval alemá e as perdas navais nos enfrontamentos coa Armada británica no Mar do Norte, decantou a estratexia da invasión de Inglaterra a partir da superioridade aérea alemá.En agosto comezaron os bombardeos sobre obxectivos militares e núcleos urbanos, ata que a aviación británica, a RAF, conseguiu repeler a agresión. Igualmente, o cerco marítimo alemán sobre as illas tampouco conseguiu dobregar a resistencia inglesa que contou coa axuda militar dos EE.UU. Hitler viuse freado por primeira vez e tivo que renunciar a invasión de G. Bretaña, pero mantivo as operacións aéreas ata xuño de 1941.

* OS BALCÁNS

Desde finais do ano 1940, Hitler preparaba a operación “Barbarroja”, para invadir a Unión Soviética. Co obxectivo de contar cunha plataforma estable desde onde lanzar o seu ataque, Alemaña vai firmar unha serie de pactos con Hungría, Romanía, Bulgaria e Iugoslavia. Aínda que o escenario dos Balcáns está lonxe da estratexia alemá, van ser o fracaso do ataque da Italia de Mussolini contra Grecia, que suporá a intervención británica na súa axuda coa creación de bases próximas ós campos petrolíferos de Romanía e, sobre todo o triunfo dunha revolta antialemá en Belgrado en marzo de 1941 (rexéitase o rexente Pablo, pro nazi, e un goberno anti xermano recoñece ó Rei Pedro II), os acontecementos que explican a intervención alemá. Iugoslavia e Grecia serán ocupadas rapidamente, incluída Creta en maio de 1941. O éxito alemán aínda que obriga ós británicos a abandonar Grecia e Creta, suporá un retraso na posta en marcha do plan Barbarroja.

* O NORTE DE ÁFRICA

A entrada de Italia na contenda abriu unha nova fronte bélica no Mediterráneo. O ataque fascista a Exipto en setembro de 1940 situou o norte de África como novo espazo de enfrontamento. O contraataque británico a principios de 1941 contra os territorios italianos de Cirenaica (Tobruk) e Etiopía, liberada en 1941, obrigou a que se desprazaran a este escenario as unidades alemás dirixidas polo mariscal Rommel. Con esta intervención Hitler apuntaba ao canal de Suez e albergaba como obxectivo o petróleo do Oriente Próximo. O África Korps liderou unha formidable ofensiva o que levou ó sobrenome de Rommel de “ raposo do deserto “. Pero a escaseza de recursos alemáns (fundamentalmente combustible para os tanques) e a contraofensiva británica dirixida polo xeneral Montgomery freou as tropas nazis no Alamein ( 1942).

* A INVASIÓN DE RUSIA

A campaña de Rusia iniciouse con retraso en xuño de 1941. A destrución do réxime comunista e a obtención de alimentos, minerais e petróleo eran os obxectivos prioritarios do nazismo para a operación Barbarroja. O ataque programouse en tres direccións: Leningrado ao norte, Moscú no centro e Ucraína e as rexións industriais ao Sur. Mailo rápido avance xermano polo territorio ruso, a chegada do inverno (para o que as tropas xermanas non estaban preparadas) e a resistencia soviética frustraron todas as perspectivas e as tropas alemás non puideron conquistar Leningrado; tampouco Moscú e fracasaron no sur. A ofensiva alemá no sur en 1942 levou ás tropas nazis ata o Cáucaso e o exército de Von Paulus penetrou en Stalingrado, que se vai converter no símbolo da resistencia soviética. A batalla de Stalingrado finalizou coa rendición alemá en febreiro de 1943. Foi a primeira derrota do exército alemán e marcou o inicio do declive nazi no continente europeo.

* A GUERRA NO PACÍFICO

O expansionismo nipón sobre China e, aproveitando a debilidade de Francia, Gran Bretaña e Holanda (conquistadas ou ameazadas por Alemaña), o seu desexo de controlar as colonias europeas en Asia, onde obter a enerxía, materias primas e mercados que necesita, conduciu a que o goberno do Xapón decidise o ataque aéreo contra a base norteamericana de Pearl Harbor en decembro de 1941. A dimensión mundial da guerra era un feito ao abrirse un novo espazo bélico, Asia Oriental. A opinión pública norteamericana, dividida ata daquela sobre a participación no conflito, apostou pola intervención: Roosevelt declaroulles a guerra ao Xapón, a Alemaña e a Italia. Iniciábase a guerra do Pacífico, que tería na mariña e mais na aviación norteamericana e xaponesa os principais protagonistas.

O avance nipón foi imparable ata mediados de 1942. Os xaponeses estendéronse polo continente asiático, conquistando as colonias británicas e holandesas, Hong Kong, Malaisia, Gran parte de Birmania, Filipinas e a maioría de arquipélagos de Oceanía, desde as Aleutianas ata Nova Guinea. Os xaponeses pretendían chegar a Australia, pero foron contidos polos Estados Unidos nas batallas do Mar de Coral e de Midway, entre maio e xuño de 1942. A derrota xaponesa en Guadalcanal, en febreiro de 1943, foi o punto de inflexión da contenda no Pacífico e anunciou o declive do Xapón.

1.2. 1942-1945: RETROCESO E DERROTA DAS POTENCIAS DO EIXE.

Na primavera de 1943, a situación bélica sufriu un cambio decisivo. Por unha parte, o potencial económico, bélico e humano de Gran Bretaña, dos Estados Unidos e da Unión Soviética amosábase con claridade, mentres as dificultades do Eixe se facían cada vez máis patentes. Pola outra, as ofensivas dos Aliados obrigaron aos alemáns a repregarse e a adoptar unha estratexia defensiva para a cal non estaban preparados, e complementáronse con dous novos tipos de acción que lles afectaron decisivamente. En primeiro lugar, xeneralizáronse os bombardeos sobre as cidades alemás. En segundo lugar, adquiriu importancia a acción da resistencia antifascista nos territorios ocupados, a Resistencia, aspecto que contribuíu á desorganización e desmoralización dos ocupantes.

Se Stalingrado marca o punto de inflexión da Guerra, sendo a primeira gran derrota nazi e o límite da expansión xermana na fronte oriental; no Norte de África a vitoria británica do Alamein e o desembarco Aliado na África francesa propiciarán a derrota definitiva de Rommel en Túnez (maio de 1943) e que o Norte de África se perfile como plataforma para a entrada dos aliados en Italia.

En xullo de 1943 iniciouse a campaña de Italia co desembarco aliado en Sicilia. Isto provocou a caída e o encadeamento de Mussolini. A formación dun novo goberno tería como principal obxectivo asinar un armisticio cos Aliados, que desembarcaran xa no sur da península.

Hitler reaccionou coa invasión de Italia e rescatou ao *Duce.* Italia quedou dividida en dúas partes. No Norte formouse a República Social Fascista presidida por Mussolini e no Sur instaurouse unha monarquía cun goberno antifascista. Desde esta zona, os Aliados iniciaron o avance sobre o Norte. Non chegarían a Roma ata xuño de 1944.

Na fronte oriental, o avance do exército soviético fixo recuar aos alemáns ata as fronteiras de 1941. Desde 1943 ata a primavera de 1944, os rusos reconquistan Ucraína, Crimea, Países Bálticos, Bielorrusia e Leningrado. A finais de 1944, os soviéticos ocuparan Romanía e Bulgaria, e chegaron ata Hungría e Varsovia. Mentres, Iugoslavia e Albania acadaban a liberación dos seus territorios.

O 6 de xuño de 1944 produciuse o desembarco aliado en Normandía, favorecido polo avance soviético no Leste e a acción da guerrilla na Europa ocupada. Os alemáns eran rexeitados do norte de Francia e París sería liberado a mediados deste ano. O 15 de agosto levouse adiante o desembarco en Provenza, que completou a liberación de Francia polo sur (Toulon, Marsella, Lyon).

1945, despois do ataque frustrado dos alemáns nas Ardenas, significou o afundimento final de Alemaña. As tropas soviéticas liberaron Hungría e Polonia, entraron en Austria e Checoslovaquia, e chegaban a Berlín. Mentres, os británicos e norteamericanos dirixidos por Eisenhower penetraron polo Rhin, ata Baviera. Hitler suicidouse en abril. Uns días antes, Mussolini fora executado polos partisanos. Berlín capitulou o 2 de maio e pouco despois o *Terceiro Reich* asinou a rendición incondicional.

A DERROTA XAPONESA

Despois da conquista de Guadalcanal, a acción dos norteamericanos desenvolveuse en dúas direccións. A primeira dirixíase desde Australia cara ás Filipinas. A segunda, partía de Hawai e apuntaba cara o Xapón. O avance norteamericano foi moi lento ante a resistencia nipona e asentouse na superioridade militar dos EUA, que lles permitiu dispoñer de novo e decisivo material bélico.

A recuperación americana das Marianas non chegou ata mediados de 1944, e a das Filipinas veu precedida da batalla de Leyte na que apareceron os kamikazes suicidas xaponeses. A finais de 1944 iniciáronse os bombardeos sobre Toquio e outras cidades xaponesas, que se prolongaron ata o verán de 1945. A rendición xaponesa non se prevía a curto prazo. Ante isto, o novo presidente dos Estados Unidos, Truman, sucesor de Roosevelt (morto en abril de 1945) decidiu lanzar a bomba atómica sobre Hiroshima e Nagasaki os días 6 e 9 de agosto de 1945. O 2 de setembro producíase a capitulación xaponesa. A Segunda Guerra Mundial remataba definitivamente.

1. AS CONSECUENCIAS DA SEGUNDA GUERRA MUNDIAL

Ó finalizar a Segunda Guerra Mundial, Europa quedara destruída e a súa poboación moi diminuída. Sobre esta paisaxe de ruína e desolación emerxeron dúas novas superpotencias, os Estados Unidos de América e a Unión Soviética.

 2.1. AS PERDAS DEMOGRÁFICAS

A Segunda Guerra Mundial deixou tras de si un rastro de devastación e de horror coma ningún outro conflito do século XX. Morreron cerca de cincuenta millóns de persoas ó longo da confrontación, dos cales a metade lle corresponderon á Unión Soviética. Seguíronlle Alemaña e Polonia, sendo esta última a que, en termos relativos, experimentou as maiores perdas humanas e na que se produciu o maior número de vítimas civís.

Destes datos dedúcese unha nova dimensión da catástrofe: o fondo impacto da mortalidade entre a poboación civil, que representou algo máis da metade das vítimas totais do conflito bélico. E isto sen esquecer o alto número de feridos e desaparecidos.

Esta capacidade mortífera explícase non soamente pola sofisticación do armamento utilizado senón polo carácter de guerra total que tivo o conflito. A acción na retagarda, cos bombardeos e coas represalias sobre a poboación civil, e a fame provocaron un gran incremento da mortalidade. Ademais, a ocupación nazi implicou a deportación e o exterminio de determinados colectivos humanos, como os xudeus, así como as represalias contra a resistencia antifascista nos países ocupados.

 2.2.AS CONSECUENCIAS ECONÓMICAS

A devastación estendeuse tamén ó ámbito material, e foi especialmente importante na Europa Oriental, onde a pillaxe, a práctica da “terra queimada” e a destrución por parte dos exércitos do Eixe provocaron unha drástica redución da súa capacidade produtiva.

En Europa Occidental, as cidades e as vías de comunicación foron os elementos máis afectados. O Xapón quedou aniquilado, con Toquio e os centros industriais destruídos; e Hiroshima e Nagasaki arrasadas pola bomba atómica.

Pola contra, os países que quedaran á marxe da contenda, como o Canadá, Australia, Suecia ou os Estados Unidos, viron como se incrementaba a súa riqueza. En especial, os Estados Unidos experimentaron un forte crecemento económico e adquiriron unha posición de carácter hexemónico a nivel mundial. Tamén a Unión Soviética, malia as destrucións, se transformaría nunha grande potencia mundial grazas ó mantemento da súa zona industrial asiática, á ampliación das súas fronteiras e ó control económico e político que exerceu sobre os países comunistas da Europa Oriental.

A reconstrución de Europa parecía unha empresa case imposible. A desfeita económica, a inflación e o déficit financeiro fixéranse donos dos países que participaran directamente na guerra.

 3- A ORGANIZACIÓN DA VITORIA ALIADA

A organización da paz vaise perfilando a partir das reunións dos altos mandatarios das grandes potencias aliadas, Roosevelt por EE.UU.; Churchill por Gran Bretaña e Stalin pola URSS (aínda que na última Conferencia de Postdam, Atlee novo 1º ministro británico substituiría a Churchill e Truman, presidente dos EE.UU. ó recentemente falecido Roosevelt).

Xa antes da entrada dos EE.UU. en guerra, Roosevelt e Churchill propiciarían a Carta do Atlántico (reuníranse en alta mar) onde se recollían os principios que deberían rexer para a futura paz: liberdade, colaboración económica, destrución da tiranía nazi, sistema de seguridade permanente, desarme…

Unha vez que os EE.UU. entran en guerra, os principais dirixentes mundiais celebrarán frecuentes contactos para coordinar os obxectivos de guerra e o establecemento das condicións da paz. Aínda que coincidentes na toma de decisións, os 3 mandatarios tiñan perspectivas diferentes:

Roosevelt: Defendía, inspirado na anterior experiencia do presidente Wilson, unha paz mundial baseada na existencia dunha organización internacional no que estivesen integradas todas as nacións. Liderada polas grandes potencias, esta organización debería defender os principios democráticos e a resolución pacífica dos conflitos. Era partidario ademais de compensar o gran esforzo bélico da URSS con anexións territoriais.

Stalin: A evidencia de que a URSS fora a nación que máis sufrira a invasión nazi, tanto en perdas materiais como humanas, era argumentada por Stalin para xustificar a súa pretensión de ampliar as súas fronteiras, co recoñecemento de todos os territorios que incorporara con anterioridade á invasión nazi, Carelia, Países Bálticos, Besarabia e zonas orientais de Polonia; e de aspiración de rodearse de países con réximes afíns para garantir a seguridade da URSS.

Churchill: Ante o avance das tropas da URSS por Europa oriental ata Europa Central, pretendía impedir a chegada dos soviéticos ó Mediterráneo e defendía o reparto da Europa Balcánica en 2 zonas ben diferenciadas. De feito en outubro de1944, por propia iniciativa, reúnese con Stalin para trazar unha demarcación de áreas de influencia na zona (predominio soviético en Romanía e Bulgaria, occidental de Grecia e división ó 50% en Hungría e Iugoslavia). Este “reparto” non foi aceptado polos EE.UU. e tampouco respectado por Stalin.

 3.1. AS CONFERENCIAS DE PAZ

Nas tres reunións que celebraron mentres durou o proceso bélico e tralo remate do mesmo, os catro grandes, franceses, británicos, norteamericanos e soviéticos, abordaron a necesidade de establecer un novo marco de organización estratéxica do mundo, unha vez que foron derrotados os alemáns e os xaponeses.

 A finais do 1943, aínda en tempos de guerra, celébrase a Conferencia de Teherán (Irán) na que americanos e británicos programan o desembarco de Normandía e igualmente deseñan conxuntamente cos soviéticos o reparto das tarefas militares, resultando que a área da Europa Oriental sería zona de operacións militares do exército soviético e a Europa Occidental do anglo americano.

 A comezos do 1945 ábrese a Conferencia de Ialta (Ucraína). Trataron sobre a organización da ONU, fixeron unha declaración conxunta sobre a restauración da democracia nos países liberados ( Stalin comprometeuse verbalmente. En Polonia xa apoiara a formación dun goberno “amigo” comunista) e as fronteiras de Polonia. Stalin conseguiu que se lle recoñeceran as anexións territoriais que acordara con Hitler e comprometeuse a entrar en guerra contra Xapón (con quen firmara un acordo de non agresión en 1941) 2 ou 3 meses despois de rematada a guerra con Alemaña a cambio de recuperar os territorios perdidos polo Tsar na guerra de 1904 (Sajalin, Kuriles). Apróbanse tamén as reparacións de guerra de Alemaña que se farían co traslado de fábricas ós países vencedores.

 A mediados de 1945, trala derrota alemá, realízase a Conferencia de Postdam. Os tres grandes acordaron a desmilitarización completa de Alemaña e a división deste país e tamén de Berlín, a súa capital administrativa, en catro zonas de ocupación repartidas entre británicos, norteamericanos, franceses e soviéticos (desta división xa se falara en Ialta), a “ desnazificación “ de Alemaña, o castigo ós criminais de guerra e a firma de futuros tratados de paz cos estados satélites de Alemaña (Italia, Romanía, Hungría, Bulgaria e Finlandia). Inutilmente tratan de poñerse de acordo sobre dúas cuestións: as reparacións de guerra e as novas fronteiras de Alemaña, pero as disensións nacidas entre norteamericanos e soviéticos imposibilitaron calquera tipo de acordo diplomático.

Na Conferencia de Postdam remodeláronse as fronteiras de Europa central e oriental. Hungría, Iugoslavia, Albania e Grecia ven restituídas as súas fronteiras de 1919. Checoslovaquia, Italia, Bulgaria, Romanía e Finlandia sofren pequenas modificacións, Polonia esténdese cara ó oeste.

 Como conclusión, pode dicirse que, diplomaticamente, a Segunda Guerra Mundial nunca rematou senón que quedou conxelada pola Guerra Fría.

 3.2. O NACEMENTO DA ORGANIZACIÓN DAS NACIÓNS UNIDAS (ONU)

A necesidade dun organismo que substituíse a desprestixiada Sociedade de Nacións formulouse entre os aliados xa no ano 1941. Foi finalmente na Conferencia de San Francisco (1945) onde se aprobou a Carta da Organización das Nacións Unidas (ONU). Pretendía o mantemento da paz e da seguridade internacional, e a cooperación económica entre as nacións. Establecía a igualdade soberana dos seus membros para resolver os conflitos así como o rexeitamento da forza, a non inxerencia nos asuntos internos de cada nación e o dereito dos pobos a dispoñeren de si mesmos.

Os organismos da ONU con capacidade de decisión son esencialmente tres: A Asemblea Xeral, O Consello de Seguridade e A Secretaría Xeral.

A Asemblea Xeral é un órgano deliberativo sen poder de decisión e, por esta circunstancia, só pode emitir recomendacións. Forman parte dela todos os Estados que integran a ONU.

O Consello de Seguridade é o órgano executivo básico da ONU. Está formado por quince membros, dos cales cinco, Estados Unidos, Unión Soviética, Gran Bretaña, Francia e China (os vencedores na Segunda Guerra Mundial) son membros permanentes e teñen dereito a veto. Os dez restantes son elixidos periodicamente pola Asemblea Xeral.

A Secretaría Xeral encárgase da administración e da coordinación da institución. O Secretario Xeral é elixido pola Asemblea Xeral, a proposta do Consello de Seguridade, e o seu mandato ten unha duración de cinco anos.

Os restantes organismos da ONU teñen competencia no seu ámbito de xurisdición, así o Tribunal de Xustiza Internacional da Haia, o Consello Económico e Social, a Comisión dos Dereitos Humanos, a UNICEF (infancia), a UNESCO (educación e cultura), a FAO (agricultura), ec.

Composición 2.- A Segunda Guerra Mundial

 O doc 1 sitúanos no inicio da guerra. O doc 2 trata sobre a entrada dos USA na guerra e os 3, 4 e 5 exemplifican o desenvolvemento do propio conflicto.

Doc 1.- Orde de ataque contra Polonia 3.2.2/

Esgotados todos os recursos políticos para resolver polo camiño pacífico a inadmisible situación de Alemania na súa fronteira oriental, decidinme por unha solución extrema.

O ataque contra Polonia executarase de acordo coas disposicións previstas, agás as modificacións que se crean pertinentes durante a acción.

Comandante en xefe da Wehrmacht. Berlín, 31/08/1939

Doc 2.- O sinificado de Pearl Harbor 4.1.3/

 O sete de decembro de 1941, a aviación xaponesa atacou Pearl Harbour, a principal base militar estadounidense no Pacífico Central, e unha parte importante da flota norteamericana quedou destruída. Os Estados Unidos, que dende 1939 sentían simpatías cos aliados europeos, especialmente cos británicos, declaráronlle a guerra ao Eixe, poñendo o seu potencial económico e militar ao servizo da causa aliada. Este feito suporá un cambio decisivo para o futuro desenvolvemento do conflicto bélico.

Doc 3.- A guerra total 4.1.3/

A segunda guerra mundial causou moitas máis ruínas e destrucións que a primeira. A diferenza da precedente foi unha guerra total non só polo número de nacións simultaneamente comprometidas nela e pola multitude e universalidade dos teatros de operacións, senón tamén porque os países belixerantes mobilizaron tódalas súas forzas e recursos.

Na guerra total, a destrución do complexo industrial, sen o cal o inimigo non podería proseguir a loita, é tan necesaria como a aniquilación dos mesmos exércitos; por iso, os belixerantes encarnizáronse contra o sector urbano, porque neste se concentra o potencial industrial; excepto Estados Unidos tódolos países en guerra sufriron bombardeos aéreos masivos, principalmente Gran Bretaña e Xapón. En canto a Rusia e Alemaña, onde combateron millóns de homes, os bombardeos terrestres e aéreos, os combates na rúa, a práctica da “terra queimada” e as destrucións sistemáticas durante a retirada convertéronas nos teatros dunha terrible devastación.

Crouzet: Historia general de las civilizaciones. Ed. Destino. 1967

Doc 4.- A outra guerra: a resistencia 4.1.4/

En Checoslovaquia, Polonia, Francia, Unión Soviética, etc., as poboacións civís, xunto as unidades marxinadas das forzas regulares que esquivaron a captura, emprenden a guerra de guerrillas, paralizando a retagarda, cortando as comunicacións, atacando os transportes,cuarteis xerais, aeródromos, destruíndo depósitos.

En Iugoslavia, a guerrilla foi implacable e permanente. As forzas de guerrilleiros haberían de ir transformándose paulatinamente en exércitos regulares que acabarían por liberar o seu país practicamente sós. En Grecia e en Albania contra os italo-alemáns, en Birmania e as Filipinas contra os xaponeses, os guerrilleiros haberían de proseguir a loita ata a liberación.

Como fenómeno humano, a Resistencia, o mesmo que tódalas iniciativas e realizacións deste mundo, tivo as súas grandezas e as súas debilidades. Tivo os seus santos, os seus heroes e os seus mártires. Tamén tivo os seus aproveitados, os seus badulaques e, ás veces, os seus criminais.

Bernard: Historia de la resistencia europea. Ed. Orbis, 1986

Doc 5.- A utilización da bomba atómica 4.1.5/

Hai dezaseis horas, un avión americano lanzou unha bomba sobre Hiroshima. Esta bomba soa era máis potente que 200.000 toneladas de explosivos. Era unha bomba atómica. Trátase da posta en vigor da forza fundamental do universo. Estamos agora en disposición de aniquilar máis rápida e completamente todas as empresas de produción que os xaponeses posúan na superficie do seu territorio, non importa en que cidade.

Mensaxe radiofónica do Presidente Truman, 7 de agosto de 1945

Composición 2.-. A organización da vitoria aliada

 tema central os acordos que se asinaron unha vez rematada a guerra. Os docs 1 e 2 tratan sobre os acordos e o 3 unha aposta para que non se volva a repetir o conflito.

Doc 1.- A conferencia de Ialta (Crimea, Unión Soviética) 4.1.3/

A Conferencia de Ialta celebrouse en febreiro do ano 1945, cando a guerra en Europa estaba chegando ao seu fin.

Entre os seus acordos destacan esencialmente dous:

 1.- O territorio alemán, e a súa capital Berlín, quedaban divididos en catro áreas de ocupación.

 2.- A Unión Soviética podía ampliar a súa zona de influencia sobre os países da Europa Oriental nos que tiña estacionadas forzas militares.

Doc 2.- A conferencia de Potsdam (Alemania) 4.1.3/

Os obxectivos da ocupación de Alemaña son:

1.- O desarme completo e a desmilitarización completa de Alemaña, e a eliminación ou o control de todas as industrias alemás que puideran servir para a produción de guerra.

3.- A supresión do partido nacionalsocialista e das organizacións afiliadas ou que estean baixo o seu control, e a disolución de todas as institucións nazis

4.- A reconstrución da vida política alemá sobre unha base democrática e a eventual cooperación pacífica de Alemaña na vida internacional.

5.- Os criminais de guerra e os individuos que participaron nos plans ou na execución das empresas nazis, tendentes ou conducentes a atrocidades ou a crimes de guerra, serán detidos e sometidos a xuízo.

Berlín, 2 de agosto de 1945

Doc 3.- A Carta das Nacións Unidas 4.3.2/

Os propósitos das Nacións Unidas son:

1.- Manter a paz e a seguridade internacionais e, con tal fin, tomar medidas colectivas eficaces para previr e eliminar ameazas a paz, e para suprimir actos de agresión e outros quebrantamentos da paz; e lograr por medios pacíficos, e de conformidade cos principios da xustiza e do dereito internacional, o axuste ou amaño de controversias ou situacións internacionais susceptibles de conducir o quebrantamentos de paz.

2.- Fomentar entre as nacións relacións de amistade baseadas no respecto ao principio da igualdade de dereitos e ao da libre determinación dos pobos.

3.- Realizar a cooperación internacional na solución de problemas e no desenvolvemento e o estímulo do respecto aos dereitos humanos e ás liberdades fundamentais de todos, sen facer distinción por motivos de raza, sexo, idioma ou relixión.

 San Francisco (USA), 26 de xuño de 1945.